ररघुपती :(मन्दरै दी जगाठै पर मत्था मारदे होई) बापस देई दे, उसी बापस देई दे-मेरा लाल मिगी बापस देई दे। (खड़ोई जन्दा ऐ, देवी गी दिक्खियै) इसी दिक्खो, कियां खड़ोती दी ऐ ? बेजान पत्थर- अन्ना, जल्ला, बोला !सारा दुखिया संसार एदे चरणें च बरलाप करै करदा ऐ-कलियें आंगू कोमल कालजे एदे काले कठोर चरणें च भज्जै करदे न। मेरा जयसिंह मिगी बापस देई दे !ओहो-ए रोना धोना सब व्यर्थ ऐ। साढ़ा रोना-धोना-करलाना इस शून्न च कुन सुनै, जिस शून्न गी अस अपने हत्थें, इनें माया-मूर्तीयें कन्ने भरी दिन्ने आं। परे हटाओ इनें छल-छिद्दरें गी, परे हटाओ इनें कायरता दे सुखनें गी, जड़े सिलां बनियै इस धरती दी कोमल छाती पर बेई जन्दे न।